Document ID: 32003D0886

32003D0886
L 332/53
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 10 декември 2003 година
за определяне на критериите за информация, която следва да се предоставя в съответствие с Директива 64/432/ЕИО на Съвета
(нотифицирано под номер С(2003) 4606)
(текст от значение за ЕИП)
(2003/886/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 64/432/ЕИО на Съвета от 26 юни 1964 г., относно проблемите, свързани с ветеринарно-санитарния контрол, засягащи търговията в рамките на Общността с говеда и свине (1), последно изменена с Регламент (ЕО) № 1226/2002 на Комисията (2), и по-специално член 8, параграф втори от нея,
като има предвид, че:
(1)
Директива 64/432/ЕИО предвижда държавите-членки да предават подробни данни на Комисията за възникването на болестите, посочени в приложение Д, точка И, както и за всички други болести, обхванати от допълнителните гаранции, предвидени от законодателството на Общността на нейна територия.
(2)
Решение 2002/677/ЕО на Комисията (3) от 22 август 2002 г., последно изменено с Решение 2003/394/ЕО (4), определя стандартните изисквания по отношение на отчетите за програмите за ликвидиране и контрол на болестите по животните, съвместно финансирани от Общността.
(3)
Предоставената от държавите-членки информация може да се използва от Комисията, за да се обявят държави-членки и райони на държави-членки официално свободни от туберкулоза, бруцелоза или ензоотична левкоза по стадата говеда или този статут временно да се преустанови или да се отнеме, както това е определено в Решение 2003/467/ЕО на Комисията (5).
(4)
По отношение на заразния ринотрахеит по говедата, предоставената от държавите-членки информация може да се използва от Комисията, за да предостави или отнеме допълнителните гаранции на държави-членки или на райони от държави-членки, които са свободни от болестта, както е определено в Решение 93/42/ЕИО на Комисията (6) или които са въвели задължителна програма в съответствие с Директива 64/432/ЕИО.
(5)
По отношение на заразната Brucella suis и трансмисивния гастроентерит, предоставената от държавите-членки информация може да се използва от Комисията, за да предостави или отнеме допълнителни гаранции за държави-членки или райони на държавите-членки, които или са въвели задължителна програма, или са свободни от болестите съгласно съответно членове 9 и 10 от Директива 64/432/ЕИО.
(6)
Правилата за информацията, която следва да се предоставя от държавите-членки по отношение на болестта на Ауески, са определени в Решение 2001/618/ЕО на Комисията (7) и по-специално в приложение IV към това решение.
(7)
За да може Комисията да оцени правилно ситуацията, свързана със здравето на животните, също така е целесъобразно да се хармонизира представянето на предоставяната от държавите-членки информация за други болести, изброени съгласно Директива 64/432/ЕИО т.е. бяс, шап, заразна плевропневмония по говедата, везикулозна болест по свинете, класическа чума по свинете, Африканска чума по свинете, бруцелоза, трансмисивен гастроентерит и антракс, когато тези болести могат да засегнат говеда или свине, като същевременно се предвиждат определени дерогации.
(8)
Поради това е целесъобразно да се определят еднакви критерии за предоставяната от държавите-членки информация във връзка с тези болести.
(9)
Предвидените в настоящото решение мерки са в съответствие със становището на Постоянния комитет по хранителната верига и здравето на животните,
ПРИЕ НАСТОЯЩОТО РЕШЕНИЕ:
Член 1
Ако друго не се изисква в съответствие с членове 4 и 5 от Решение 2002/677/ЕО, предаваната от държавите-членки информация на Комисията съгласно член 8 от 64/432/ЕИО относно възникването на болестите, изброени в приложение Д към същата директива, с изключение на болестта на Ауески, се основава на еднакви критерии, определени в приложения от I до VII към настоящото решение.
Член 2
Настоящото решение се прилага за първи път по отношение на информацията, която следва да се изпрати на Комисията до 31 март 2004 г. за 2003 г.
Член 3
Адресати на настоящото решение са държавите-членки.
Съставено в Брюксел на 10 декември 2003 година.

Labels: 3
6